Asinas os nivels provincial, destrito y cantonal se flexibilizan ta  adaptar-se a las particularidatz etnicas u economicas d'o territorio: as rechions autonomas, prefecturas autonomas y destritos autonomos son divisions de 1er u 2º nivel habitatas por as 55 etnias minoritarias que tienen a suya propia autonomía ta fer leis especificas. As municipalidatz de Pekín, Tianjin, Xangai y Chongqing incluyen belunas d'as mayors ciudatz d'o mundo y son baixo administración dreita. A la fin, as antigas colonias europeyas de Hong Kong y Macau mantienen una gran autonomía como rechions administrativas especials, conservando o suyo propio sistema economico y chudicial, amás de muitas caracteristicas propias d'estatos independients, como a suya propia moneda, dominio d'Internet, prefixo telefonico, bandera, ecetra. Baixo iste modelo Taiwán se considera una d'as 23 provincias d'a Republica Popular China, encara que en la practica la isla ye independient, y se troba administrata por o rechimen d'a Republica de China dende a fin d'a Guerra Civil de 1949.